## El Consell iniciarà en gener el procediment per a donar de baixa més de 34.000 vivendes turístiques del seu registre

*** És el resultat del procés extraordinari obert des de Turisme per a recaptar la informació essencial que exigix la nova llei aprovada en agost
* Ja s’han regularitzat més de 12.000 vivendes en el procés
* Marián Cano destaca “l’ingent treball” per a “disposar d’un llistat fiable” i critica “els huit anys de descontrol del Botànic”**

La Direcció General de Turisme iniciarà en gener el procés per a donar de baixa més de 34.000 vivendes d’ús turístic del seu registre, ja que no consten les dades essencials d’estes, a més de documentació preceptiva requerida en el Decret llei 9/2024, de 2 d’agost, de modificació de la normativa reguladora de les vivendes d’ús turístic. En esta es dona de termini fins a finals d’any perquè esta tipologia de vivenda aporte la referència cadastral, entre altres.

Amb això, la Conselleria d’Innovació, Indústria, Comerç i Turisme depurarà bona part del registre de vivendes turístiques de la Comunitat Valenciana, que ja havia arribat fins a les 101.205 vivendes a data de 18 de desembre de 2024.

La consellera d’Innovació, Indústria, Comerç i Turisme, Marián Cano, ha recordat que “este registre va créixer de manera incontrolada durant els huit anys de govern del Botànic, amb un increment de més del 160 % i un registre en el qual no hi havia cap control sobre aquells establiments que no tenien les dades i els documents essencials, que imposava la mateixa Llei d’oci i hospitalitat de 2018, aprovada pel tripartit d’esquerres”.

De fet, i segons les comprovacions realitzades pels tècnics de turisme, 47.159 vivendes de les més de 100.000 que componien el registre no comptaven amb dades essencials i preceptives i que la nova normativa aprovada el mes d’agost ha obligat ara a revisar. Des de Turisme s’ha fet en els últims mesos “un enorme esforç de gestió” per a obrir diversos procediments extraordinaris i regularitzar la situació d’este parc de vivenda amb caràcter previ a la migració.

Així, s’ha contactat amb més de 1.400 empreses gestores de vivendes d’ús turístic a la Comunitat Valenciana, se les ha informat de la situació i s’ha desenrotllat un procés simplificat i excepcional per a completar les dades essencials. Per a fer-ho s’han remés 22.000 comunicacions a titulars de vivendes, i s’ha organitzat un operatiu per a gestionar-ho i atendre consultes. “El resultat ha sigut que s’han pogut completar les dades essencials d’aproximadament 12.700 vivendes d’ús turístic, el 12,5 % de les inscrites”, ha afegit la consellera.

“El treball ha sigut ingent, però a principis d’any comptarem amb un registre depurat, fiable i amb el qual podem treballar sabent de manera precisa quin parc de vivenda turística real està actiu”. Cano ha recordat també que esta tipologia d’allotjament haurà de renovar cada cinc anys la llicència, i que esta s’haurà de tornar a sol·licitar en cas que es produïsca una operació de compravenda o canvi de propietari, per a “acabar amb l’especulació que es produïa en atorgar esta classificació per a tota la vida”.

“Contra tot això”, ha indicat la consellera, “van votar en contra PSOE i Compromís, igual que en contra d’exigir a les noves vivendes registrades que acrediten que les comunitats de veïns no havien prohibit la seua activitat, que es milloren les condicions d’habitabilitat i de qualitat d’este subsector o donar als propietaris instruments per a fer fora els inquilins molestos”.

Així mateix, Cano ha manifestat que el Consell ja ha aprovat el conveni marc amb la Federació Valenciana de Municipis i Províncies que permetrà “cedir als ajuntaments que així ho requerisquen les competències en matèria d’inspecció, sanció i recaptació de vivendes turístiques”, mentres que, paral·lelament, s’ha reforçat la inspecció des del Govern Valencià, amb un increment d’inspeccions del 34 % en 2024.

Fecha: 20/12/2024